ส่วนที่ 1

ข้อมูลสรุป (Executive summary)

สรุปประวัติและลักษณะประกอบธุรกิจหลักของบริษัท

-   บริษัท บัตรกรุงไทย จำกัด (มหาชน) (“บริษัท” หรือ “KTC” ) จัดตั้งขึ้นเมื่อวันที่ 4
    ธันวาคม 2539 โดยมีธนาคารกรุงไทย จำกัด (มหาชน) (“ธนาคารกรุงไทย” หรือ “KTB”)
    เป็นผู้ถือหุ้นในบริษัทร้อยละ 99.99 ต่อมาเมื่อเดือนมิถุนายน 2545
    ธนาคารกรุงไทยมีนโยบายแปรรูปบริษัท โดยได้ขายธุรกิจบัตรเครดิตและทรัพย์สิน
    สิทธิเรียกร้อง และ/หรือหน้าที่และความรับผิดตามสัญญาข้อตกลง
    และ/หรือเอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินที่เกี่ยวข้องต่างๆ
    ให้แก่บริษัทในมูลค่าตามบัญชี (Book Value)

-   บริษัทได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ในวันที่ 2 กรกฎาคม 2545 และนำหุ้นสามัญของบริษัท
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545

-   ในเดือนพฤศจิกายน 2545 กระทรวงการคลังได้ออกประกาศกระทรวงการคลัง
    สำหรับบริษัทที่ไม่ใช่สถาบันการเงินแต่ประกอบธุรกิจบัตรเครดิตต้องยื่นเรื่องขอรับอนุญาตในการประกอบธุรกิจบัตรเครดิต
    บริษัทได้ทำเรื่องขอรับอนุญาตและเมื่อวันที่ 17 มีนาคม 2546
    บริษัทได้รับอนุญาตให้ประกอบธุรกิจบัตรเครดิตตามหนังสือของกระทรวงการคลัง ที่ กค
    1004/4059 ในลักษณะเดียวกันเดือนมิถุนายน 2548
    กระทรวงการคลังได้ออกประกาศกระทรวงการคลัง
    สำหรับบริษัทที่ประกอบธุรกิจสินเชื่อบุคคลภายใต้การกำกับที่มิใช่สถาบันการเงินต้องยื่นเรื่องขอรับใบอนุญาตประกอบธุรกิจสินเชื่อบุคคลภายใต้การกำกับ
    บริษัทจึงได้ยื่นเรื่อขอรับอนุญาตและต่อมาในวันที่ 16 กันยายน 2548
    บริษัทได้รับการอนุญาตให้ประกอบธุรกิจสินเชื่อบุคคลตามหนังสือของกระทรวงการคลังที่
    005/2548

-   สำหรับงวดปีสิ้นสุดเดือนธันวาคม 2549 บริษัทมีทุนจดทะเบียนทั้งสิ้น 2,580 ล้านบาท
    และทุนที่ออกชำระแล้วทั้งสิ้น 2,573 ล้านบาท โดยมีธนาคารกรุงไทยถือหุ้นอยู่ในสัดส่วนร้อยละ
    47.61

-   ปัจจุบันบริษัทได้แบ่งธุรกิจออกเป็น 3 กลุ่มหลักคือ

  (1) ธุรกิจบัตรเครดิต (Credit Card Business) ประกอบด้วยธุรกิจย่อย 3 ส่วนคือ (ก)
  ธุรกิจการออกบัตรเครดิต (Issuing Business) ดำเนินการเกี่ยวกับบัตรเครดิตครบวงจร
  ตั้งแต่การหาลูกค้าบัตรเครดิต การอนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร
  การรับชำระหนี้ และการติดตามหนี้ เป็นต้น (ข) ธุรกิจร้านค้ารับบัตรเครดิต (Acquiring
  Business) ดำเนินธุรกิจที่เกี่ยวกับร้านค้าสมาชิก และ (ค) ธุรกิจสินเชื่อธนวัฏบัตรเครดิต
  (Circle Loan Business) ดำเนินธุรกิจการให้สินเชื่อเพิ่มเติมแก่ผู้ถือบัตรเครดิต
  (ลักษณะคล้ายกับวงเงินเบิกเกินบัญชีของธนาคาร)

  (2) ธุรกิจสินเชื่อบุคคล (Personal Loan Business) ในชื่อของ “KTC Cash”
  ดำเนินธุรกิจให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน
  ต้องการความคล่องตัวในการกู้ยืมเงินโดย KTC ได้แบ่งผลิตภัณฑ์ KTC Cash ออกเป็น 2
  ลักษณะคือ (ก) KTC Cash เป็นสินเชื่อที่ผ่อนชำระเป็นงวดๆ
  ซึ่งจัดให้มีรูปแบบวงเงินกู้ตามวัตถุประสงค์การใช้เงินเฉพาะของ แต่ละบุคคล และ (ข) KTC
  Cash Revolve ซึ่งเป็นวงเงินหมุนเวียน
  ผู้ใช้จะได้รับบัตรเงินสดไว้เบิกถอนเงินสดจากวงเงินที่ได้รับอนุมัติ

  (3) สินเชื่อเจ้าของกิจการ (Self-Employed Loan) ในชื่อของ “KTC Million”
  ดำเนินธุรกิจให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียนและมีคุณสมบัติรวมทั้งประวัติทางการเงินที่น่าเชื่อถือ

นอกจากนี้ บริษัทยังให้บริการเกี่ยวกับผลิตภัณฑ์เพื่อการชำระเงิน (Payment Product
Business) ซึ่งเป็นบริการเพื่อเพิ่มความสะดวกในการรับชำระเงินแทนผู้ถือบัตร ได้แก่
Corporate Card, Government Service Card, บัตรเติมน้ำมัน (Fleet Card)
การชำระค่าสินค้าบริการผ่านอินเตอร์เน็ท และยังให้บริการเกี่ยวกับธุรกิจการบริการบัตร (Card
Services Business) ซึ่งเป็นการให้บริการบริหารบัตรให้กับสถาบันการเงินอื่นๆ ณ ปัจจุบัน
บริษัทได้ให้บริการบริหารบัตรเดบิตให้กับธนาคารกรุงไทย

สรุปภาวะการแข่งขัน

สภาพแวดล้อมของตลาดสินเชื่อเพื่อผู้บริโภคโดยรวม
ยังมีการขยายตัวอย่างต่อเนื่องและยังคงเป็นธุรกิจที่สร้างผลกำไรในระดับที่น่าพอใจ
แม้ว่าจะได้รับแรงกดดันจากการแข่งขันที่สูงขึ้น รวมทั้งกฎระเบียบข้อบังคับต่างๆ
ที่มีความเข้มงวดมากยิ่งขึ้น
อีกทั้งในปีที่ผ่านมาตลาดอยู่ท่ามกลางภาวะแวดล้อมและปัจจัยเสี่ยงทั้งจากภายในและภายนอกประเทศ
ไม่ว่าจะเป็นเรื่องราคาน้ำมันที่ปรับตัวสูงขึ้น ค่าเงินบาทที่แข็งค่าขึ้น
และอัตราเงินเฟ้อที่เพิ่มขึ้นตามราคาน้ำมัน เหตุการณ์น้ำท่วมที่เกิดขึ้นต่อพื้นที่เกษตรกรรม
ตลอดจนการเกิดเหตุการณ์รัฐประหารเมื่อวันที่ 19 กันยายน 2549
แม้กระนั้นก็ตามตลาดสินเชื่อเพื่อผู้บริโภคยังคงมีแนวโน้มการเจริญเติบโตที่ดีในปัจจุบันและในอนาคต
โดยในช่วง 4-5 ปีที่ผ่านมา หนี้สินครัวเรือนเฉลี่ยในประเทศไทยมีการขยายตัวอย่างรวดเร็ว
ดังจะเห็นได้จากอัตราส่วนหนี้สินต่อรายได้ที่มีการขยายตัวถึง 2
เท่าจากช่วงก่อนเกิดวิกฤตการณ์ทางการเงิน อย่างไรก็ตาม
การเพิ่มขึ้นของหนี้สินครัวเรือนนี้ยังไม่ได้ก่อให้เกิดปัญหาใดๆ
เนื่องจากเป็นการเพิ่มขึ้นแบบชั่วคราวเพื่อการบริโภค อีกทั้ง
ยังไม่มีสัญญาณใดบ่งชี้ถึงการมีหนี้สินที่มากเกินไปของภาคครัวเรือนไทย
หรือการมีหนี้สินของภาคครัวเรือนที่มีคุณภาพด้อยลง ทั้งนี้
แม้ว่าหนี้สินของครัวเรือนไทยมีการขยายตัวอย่างต่อเนื่อง
แต่อัตราส่วนหนี้สินของครัวเรือนไทยต่อผลิตภัณฑ์มวลรวมในประเทศในปี 2547
อยู่ในระดับเพียงร้อยละ 33 ซึ่งต่ำกว่าประเทศต่างๆ ในภูมิภาคและกลุ่มประเทศที่พัฒนาแล้ว
โดยอัตราส่วนหนี้สินของครัวเรือนต่อผลิตภัณฑ์มวลรวมในประเทศของประเทศต่างๆ
ทั่วโลกเฉลี่ยอยู่ที่ระดับร้อยละ 60 ถึงร้อยละ 85 อย่างไรก็ตาม
จากรายงานของธนาคารแห่งประเทศไทยในเรื่องตลาดสินเชื่อเพื่อผู้บริโภคในประเทศไทย
ได้สรุปไว้ว่าระดับหนี้สินของผู้บริโภคที่สูงขึ้นนั้นไม่ส่งผลกระทบต่อภาวะเศรษฐกิจไทย
เสถียรภาพของเศรษฐกิจไทยจึงยังคงอยู่ในระดับที่น่าพอใจ
ซึ่งจะเห็นได้ว่าโอกาสการเติบโตของตลาดสินเชื่อเพื่อผู้บริโภคของไทยยังคงมีอยู่
(โดยสามารถอ่านรายละเอียดได้จากส่วนที่ 2 ในหัวข้อ 3.7 ภาวะตลาดและการแข่งขัน)

ศักยภาพในการประกอบธุรกิจหลักของบริษัท

ธุรกิจของ KTC คือการให้บริการสินเชื่อเพื่อผู้บริโภคแบบไม่มีหลักประกันสำหรับผู้บริโภคทั่วประเทศ
KTC มีธุรกิจบัตรเครดิตเป็นธุรกิจหลัก ซึ่ง KTC
นับว่าเป็นหนึ่งในผู้ออกบัตรเครดิตสากลที่ใหญ่ที่สุดในประเทศ นอกจากสินเชื่อบัตรเครดิตแล้ว KTC
ยังมีสินเชื่อเพื่อผู้บริโภคประเภทอื่นๆ อีกไม่ว่าจะเป็น สินเชื่อบุคคลและสินเชื่อเจ้าของกิจการ
รวมทั้งยังมีผลิตภัณฑ์เพื่อการชำระเงินที่หลากหลาย เช่น Corporate Card, Government
Service Card, บัตรเติมน้ำมัน (Fleet Card), การชำระค่าสินค้าและบริการผ่านอินเตอร์เน็ท

ผลิตภัณฑ์หลักของ KTC คือสินเชื่อบัตรเครดิต คิดเป็นร้อยละ 69 ของลูกหนี้ทั้งหมดในปีนี้
ธุรกิจบัตรเครดิตของ KTC มีลักษณะเฉพาะที่สร้างความได้เปรียบเหนือคู่แข่ง
ได้แก่บัตรเครดิตที่มีหลากหลายชนิด
ที่ได้รับการออกแบบให้ตอบสนองไลฟ์สไตล์และความต้องการของสมาชิกแต่ละกลุ่มที่แตกต่างกันได้อย่างเหมาะสม
ซึ่งสมาชิกจะได้รับสิทธิประโยชน์ที่แตกต่างกันไปในแต่ละร้านค้าและบริการจากพันธมิตรทางการค้าของ
KTC สำหรับการออกบัตรเครดิตร่วมกับพันธมิตรทางธุรกิจ (Co-Brand) เช่น สถานพยาบาล
และสถาบันการศึกษาต่างๆ หรือการออกบัตรเครดิตภายใต้ชื่อสถาบันเหล่านั้น (Affinity)
เป็นอีกช่องทางหนึ่งที่ช่วยให้ KTC ได้สมาชิกเพิ่มมากขึ้น โดย KTC
มีทีมการตลาดซึ่งจะร่วมมืออย่างใกล้ชิดกับพันธมิตรเหล่านั้น
เพื่อพัฒนาในโครงการที่ให้ประโยชน์สูงสุดแก่ทุกฝ่ายต่อไป

นอกเหนือจากบัตรเครดิตแล้ว KTC ยังมีการให้บริการสินเชื่อหลักอีกสองประเภท คือสินเชื่อบุคคล
และสินเชื่อเจ้าของกิจการ ซึ่งมีสัดส่วนของลูกหนี้ร้อยละ 21 และร้อยละ 9 ของลูกหนี้รวมตามลำดับ
โดยทั้งสองสินเชื่อมุ่งเน้นที่สมาชิกรายบุคคลเป็นหลัก
แต่ถึงแม้จะมีการมุ่งเน้นที่สมาชิกรายบุคคลเหมือนกัน
แต่สินเชื่อทั้งสองประเภทมีกลุ่มเป้าหมายรายบุคคลที่แตกต่างกัน กล่าวคือ สินเชื่อบุคคล (KTC
Cash) ถูกออกแบบมาสำหรับบุคคลที่มีงานประจำและมีรายได้ต่อเดือนที่แน่นอน
ส่วนสินเชื่อเจ้าของกิจการ (KTC Million)
จะให้บริการแก่บุคคลที่เป็นเจ้าของกิจการที่มีงบกระแสเงินสดจากกิจกรรมดำเนินงานที่ดี
รวมทั้งดำเนินกิจการอย่างต่อเนื่องไม่น้อยกว่าระยะเวลาที่กำหนด

ด้วยความมุ่งมั่นในการเป็นบริษัทที่ตอบสนองต่อความต้องการของสมาชิก KTC
จึงดำเนินธุรกิจโดยเน้นทางด้านการตลาด การบริหารความเสี่ยงและการให้บริการแก่ลูกค้า ซึ่ง
KTC มีระบบภายในช่วยในการดำเนินกิจกรรมดังกล่าว ทำให้การดำเนินงานมีความยืดหยุ่น
ซึ่งเป็นสาเหตุสำคัญที่ทำให้ KTC รักษาฐานลูกค้าที่มีขนาดใหญ่ไว้ได้และสร้างผลกำไรให้กับ KTC
นอกจากนั้น KTC ยังมีระบบการบริหารจัดการที่ดี ทำให้ประหยัดต้นทุนในการดำเนินงาน
ด้วยเหตุดังกล่าว KTC จึงได้มีการพัฒนาทักษะของบุคลากรและยังคงบริหารกิจกรรมหลักต่าง ๆ
ด้วยตนเองต่อไป

สำหรับการดำเนินงานที่มิใช่งานหลักของ KTC
การจ้างบริษัทภายนอกและหาพันธมิตรทางธุรกิจจะทำให้ KTC
มีผลกำไรมากกว่าการบริหารด้วยตนเอง การดำเนินธุรกิจตามแนวทางดังกล่าว
ไม่เพียงแต่ช่วยให้ฝ่ายจัดการสามารถให้ความสำคัญในด้านที่เป็นกลยุทธ์ของ KTC
ซึ่งก่อให้เกิดความแตกต่างทางด้านการแข่งขันเท่านั้น แต่ยังทำให้ต้นทุนในการดำเนินงานของ KTC
ต่ำลงด้วย ดังนั้น KTC
จึงได้มีการว่าจ้างบริษัทภายนอกเข้ามาบริหารในส่วนของงานที่มีการใช้แรงงานจำนวนมาก เช่น
การขายตรง การป้อนข้อมูล การเรียกเก็บหนี้ การให้บริการทั่วไป
และงานทางด้านเทคโนโลยีสารสนเทศบางอย่าง

KTC มีความสามารถในการแข่งขันที่โดดเด่นสร้างความแตกต่างจากคู่แข่งใน 4 ด้านหลัก คือ
นโยบายด้านการตลาด การประหยัดจากขนาด (Economy of Scale)
รูปแบบการบริหารระดับสากลที่มีความเข้าใจตลาดในประเทศ
และการบริหารความเสี่ยงที่ครอบคลุมทุกด้าน

(1) นโยบายการตลาดที่โดดเด่น KTC
ใช้กิจกรรมทางการตลาดในรูปแบบที่แตกต่างกันโดยใช้ช่องทางและสื่อที่หลากหลายมากขึ้นเพื่อทำให้ชื่อของ
KTC เป็นที่รู้จักในหมู่ผู้บริโภคทั่วไป เช่น การทำรายการอัจฉริยะข้ามคืน
ซึ่งได้รับความสนใจจากผู้บริโภคเป็นอย่างมาก ส่งผลให้ชื่อของ KTC
เป็นที่รู้จักมากยิ่งขึ้นและเป็นการสร้างสัมพันธภาพที่ดีกับพันธมิตรทางธุรกิจอีกด้วย นอกจากนั้น KTC
ยังมีนโยบายการตลาดอื่นๆ ที่มีความแตกต่างและเหมาะสมกับผลิตภัณฑ์แต่ละประเภท
ในช่วงหลายปีที่ผ่านมา KTC
ได้สร้างความแปลกใหม่ทางด้านการตลาดและเป็นผู้กำหนดทิศทางการดำเนินธุรกิจสินเชื่อเพื่อผู้บริโภคและธุรกิจอื่นๆ
ในบางส่วน ส่งผลให้ KTC
เป็นหนึ่งในผู้นำตลาดบัตรเครดิตด้านยอดลูกหนี้ด้วยส่วนแบ่งการตลาดร้อยละ 16 ในปี 2549
ซึ่งการนำเสนอบัตรเครดิตที่มีเอกลักษณ์เฉพาะและนโยบายการตลาดที่โดดเด่นจะช่วยเพิ่มจำนวนฐานสมาชิกและรักษาตำแหน่งผู้นำในตลาดต่อไป

(2) การประหยัดต่อขนาด (economies of scale)
ซึ่งเป็นอีกหนึ่งปัจจัยหลักในการสร้างความแตกต่างให้กับ KTC
การประหยัดต่อขนาดนี้ไม่เพียงแต่จะช่วยในเรื่องของการลดต้นทุนเท่านั้น
แต่ยังช่วยกระตุ้นรายได้เช่นกัน ด้วยการขยายฐานสมาชิกไปสู่จำนวน 1.7 ล้านบัญชี ซึ่งช่วยให้ KTC
มีค่าใช้จ่ายในการดำเนินงานต่อหน่วยลดลง และจากวิธีการควบคุมต้นทุนต่างๆ เช่น
การว่าจ้างบริษัทภายนอกที่มีความเชี่ยวชาญเฉพาะด้านมาดำเนินงานในส่วนที่มิใช่งานหลัก
ส่งผลให้ในปี 2549 KTC ยังสามารถรักษาอัตราค่าใช้จ่ายต่อรายได้ไว้ที่ระดับร้อยละ 56
แม้ว่าจะมีการเร่งขยายฐานสมาชิกก็ตาม และจากการมีฐานสมาชิกขนาดใหญ่นั้น
จะช่วยให้ง่ายต่อการนำเสนอผลิตภัณฑ์และบริการใหม่ๆ โดยไม่ต้องทำการตลาดมากนัก
และยังสร้างความสัมพันธ์ที่แนบแน่นกับสมาชิก ซึ่งจะช่วยสร้างผลกำไรให้บริษัทได้เพิ่มมากขึ้น
นอกจากนั้น ยังช่วยดึงดูดพันธมิตรทางธุรกิจให้เข้ามาร่วมงานกับ KTC
เพื่อคิดค้นผลิตภัณฑ์และการบริการร่วมกันเพื่อสมาชิกของ KTC

(3) KTC
ดำเนินธุรกิจโดยทีมผู้บริหารคนไทยหากแต่มีประสบการณ์ในธุรกิจสินเชื่อเพื่อผู้บริโภคเทียบเท่าระดับสากล
ซึ่งทำให้สามารถเข้าใจถึงความต้องการของลูกค้าในประเทศได้เป็นอย่างดี
และจากกระบวนการทำงานตามมาตรฐานสากลทำให้ KTC
มีการดำเนินงานที่ยืดหยุ่นจึงสามารถตอบสนองความต้องการของผู้บริโภคได้อย่างรวดเร็ว
นอกจากนั้น KTC ยังมี KTB เป็นผู้ถือหุ้นหลักซึ่งให้การสนับสนุนการดำเนินธุรกิจของ KTC
โดยจะเห็นได้จากข้อตกลงที่ได้ลงนามทำสัญญาร่วมกันเป็นระยะเวลา 15 ปี โดย KTB
จะให้การสนับสนุนด้านการดำเนินงานและด้านการเงิน ทั้งนี้ KTB ได้ให้วงเงินสินเชื่อจำนวน
13,000 ล้านบาท ซึ่ง KTC จะใช้วงเงินดังกล่าวเป็นแหล่งเงินทุนสุดท้ายในการดำเนินงาน
นอกจากนั้น KTB ยังยินยอมให้ KTC
ร่วมใช้สาขาของธนาคารเพื่อเป็นช่องทางในการจัดหาสมาชิกและนำเสนอผลิตภัณฑ์ที่หลากหลายให้กับลูกค้าของธนาคาร

(4) KTC
ยังคงมีการลงทุนในด้านการบริหารความเสี่ยงอย่างต่อเนื่องเพื่อพัฒนาระบบให้มีประสิทธิภาพดียิ่งขึ้นและเพื่อครอบคลุมความเสี่ยงในทุกๆ
ด้าน โดยจะพัฒนาระบบ Credit Scoring, การวิเคราะห์ความเสี่ยงในการผิดนัดชำระหนี้
และโมเดลที่เหมาะสมสำหรับการบริหารความเสี่ยงสำหรับธุรกิจสินเชื่อเพื่อผู้บริโภค ทั้งนี้
จากการคัดเลือกลูกค้าอย่างระมัดระวังและระบบการบริหารความเสี่ยงที่มีประสิทธิภาพ ส่งผลให้
KTC
สามารถรักษาคุณภาพของลูกหนี้โดยมีอัตราการผิดนัดชำระหนี้ที่ต่ำกว่ามาตรฐานสากลและสามารถรับมือกับการเปลี่ยนแปลงของภาวะเศรษฐกิจได้เป็นอย่างดี

สรุปปัจจัยความเสี่ยง

บริษัทมีความเสี่ยงที่เกี่ยวข้องกับภาวะตลาด อันได้แก่ความเสี่ยงจากอัตราดอกเบี้ย
ความเสี่ยงจากความไม่เพียงพอของเงินทุนหมุนเวียน และความเสี่ยงจากอัตราแลกเปลี่ยนสกุลเงิน
ซึ่งเป็นความเสี่ยงที่เกี่ยวข้องกับการเปลี่ยนแปลงของปัจจัยภายนอกที่อาจเข้ามากระทบผลการดำเนินงานของบริษัท
รวมถึงความเสี่ยงในการดำเนินงานของธุรกิจโดยทั่วไป เช่น ความเสี่ยงจากการสูญหายของข้อมูล
ความเสี่ยงจากการออกนโยบายของรัฐบาล
ความเสี่ยงอันเกิดจากการไม่ปฏิบัติตามสัญญาของธนาคารกรุงไทย
ความเสี่ยงจากสภาวะการแข่งขันที่สูงขึ้นอันเกิดจากการเพิ่มขึ้นของผู้ประกอบการ เป็นต้น
และความเสี่ยงจากการให้สินเชื่อของบริษัท ได้แก่ ความเสี่ยงด้านเครดิตสำหรับลูกค้าสินเชื่อ
ความเสี่ยงจาการทุจริตบัตรเครดิต ความเสี่ยงจากการที่บริษัทอาจไม่ได้รับชำระหนี้สินเชื่อ เป็นต้น
ซึ่งบริษัทตระหนักดีถึงความเสียหายที่อาจจะเกิดขึ้นได้นี้
จึงได้วางแผนการดำเนินงานเพื่อรองรับป้องกันความเสี่ยงต่างๆไว้
(โดยสามารถอ่านรายละเอียดได้จากส่วนที่ 2 หัวข้อ 1. ปัจจัยความเสี่ยง)

สรุปฐานะการเงินและผลดำเนินงานสำหรับปี 2549

ณ วันที่ 31 ธันวาคม 2549 บริษัทมีจำนวนสมาชิกทั้งสิ้น 1,771,847 บัตร
หรือคิดเป็นจำนวนที่เพิ่มขึ้นร้อยละ 31.7 จากสิ้นปี 2548 โดยงบการเงินของบริษัทมีสินทรัพย์รวม
41,675 ล้านบาท รายได้รวม 8,118 ล้านบาท และกำไรสุทธิ 439 ล้านบาท
ซึ่งเกิดจากผลประกอบการที่สำคัญดังนี้

-   การเพิ่มขึ้นของลูกหนี้จาก 27,881 ล้านบาท เป็น 39,120 ล้านบาท ณ สิ้นปี 2549
    ซึ่งเกิดจากการสร้างสรรค์กลยุทธด้านการส่งเสริมการขายที่ช่วยเพิ่มการใช้จ่ายผ่านบัตร
    และการเพิ่มฐานลูกค้าจากธุรกิจสินเชื่อบุคคล โดยเฉพาะลูกค้าใหม่ของ KTC Cash Revolve
    ที่เพิ่มขึ้นอย่างมาก

-   จำนวนบัญชีของทุกธุรกิจเพิ่มขึ้นมาก โดยเฉพาะธุรกิจสินเชื่อบุคคลที่เพิ่มขึ้นถึงร้อยละ 167
    จากปีก่อน โดยมีจำนวนสมาชิกรวม ณ สิ้นปี 2549 เท่ากับ 1,771,847 บัญชี แบ่งเป็น
    บัตรเครดิต 1,403,008 บัตร KTC Cash มีจำนวน 365,116 บัญชี และ KTC Miilion
    จำนวน 3,723 บัญชี เทียบกับ ณ สิ้นปี 2548 ที่มียอดรวมเท่ากับ 1,344,912 บัญชี แบ่งเป็น
    1,205,316 บัตร 136,810 บัญชี และ 2,786 บัญชี ตามลำดับ

-   ค่าเฉลี่ยของอัตรารายได้ดอกเบี้ยรับรวมรายได้ค่าธรรมเนียมในการใช้วงเงิน (Yield)
    คงอยู่ในระดับเดิมที่ 16.6% ระดับเดียวกับในปี 2548
    เนื่องจากการที่บริษัทคงความสามารถในการสร้างรายได้ ขณะที่พอร์ตมีการขยายตัวสูงขึ้น

-   อัตราดอกเบี้ยจ่ายเฉลี่ยของบริษัทเพิ่มขึ้น 1.44% เป็น 4.87% ณ วันที่ 31 ธันวาคม 2549
    จาก 3.43% ในงวดเดียวกันปีก่อน การปรับตัวสูงขึ้นของต้นทุนทางการเงินของ KTC
    ที่เพิ่มขึ้นนั้น ปรับตามอัตราดอกเบี้ยตลาดที่สูงขึ้น

-   การเพิ่มขึ้นของรายได้ดอกเบี้ยรับรวม (ไม่รวมรายได้ค่าธรรมเนียมในการใช้วงเงิน) เป็น
    4,429 ล้านบาท สำหรับปี 2549 คิดเป็นเติบโต 31.9%
    โดยส่วนใหญ่เกิดจากลูกหนี้บัตรเครดิต และ KTC Cash

-   การเพิ่มขึ้นของรายได้ค่าธรรมเนียมมีจำนวนเป็น 3,386 ล้านบาท คิดเป็นเพิ่มขึ้น 48.9%
    โดยส่วนใหญ่เกิดจาก รายได้ค่าธรรมเนียมจากการใช้วงเงิน (Credit Usage )
    ค่าธรรมเนียม Interchange ค่าธรรมเนียมส่วนลดจาก EDC
    และค่าธรรมเนียมจากการเบิกถอนเงินสดล่วงหน้า

-   สัดส่วนของค่าใช้จ่ายในการดำเนินงานต่อรายได้ (Cost to Income Ratio) ในปี 2549
    เท่ากับ 56% เพิ่มขึ้นเล็กน้อยจาก 55% ในปีก่อน
    เป็นผลจากการเพิ่มของอัตราการเติบโตของค่าใช้จ่ายในการขายและบริหารที่เท่ากับ 38.9%
    ในปี 2549

-   อัตราส่วนหนี้สูญต่อสินเชื่อรวม เพิ่มขึ้นจาก 2.2% ในปี 2548 เป็น 2.7% ในปี 2549
    เนื่องจากการขยายตัวของธุรกิจ ทำให้ยอดลูกหนี้รวมขยายตัวเพิ่มขึ้น
    โดยเฉพาะจากบัตรเครดิตและสินเชื่อบุคคล ในปี 2549 KTC ได้เน้นขยายฐานสมาชิกไปยัง
    KTC Cash ซึ่งเป็นสินเชื่อที่มีความเสี่ยงมากกว่าบัตรเครดิต อีกทั้งลูกค้า KTC Million
    บางรายมีปัญหาในการผ่อนชำระเนื่องจากได้รับผลกระทบจากสภาวะเศรษฐกิจที่ไม่แน่นอน
    จึงทำให้ ณ สิ้นปี 2549 KTC มียอดหนี้สูญต่อสินเชื่อรวมเพิ่มขึ้น

-   กำไรสุทธิในปี 2549 เท่ากับ 439 ล้านบาท ลดลงจาก 653 ล้านบาท ในปี 2548
    เป็นผลมาจากต้นทุนดอกเบี้ยจ่ายที่สูงขึ้นตามอัตราดอกเบี้ยของตลาดที่สูงขึ้น
    การเพิ่มขึ้นของค่าใช้จ่ายทางด้านการตลาดที่ใช้ในการหาสมาชิกใหม่ที่เพิ่มขึ้น
    และการตั้งสำรองค่าเผื่อหนี้สงสัยจะสูญเพิ่ม ตามฐานสมาชิกที่เพิ่มขึ้น

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)